قزئتین ایلک ساییندا، سرلؤوحه آلتیندا "تورکلشمک، ایسلاملاشماق، موعاصیرلشمک" شوعاری و "گونده‌لیک تورک قزئتی‌دیر" سؤزلری یازیلمیشدی. "آچیق سؤز" قزئتین‌ده ایلک دفعه "موسلمان"، "تاتار"، "توزئم" سؤزلری عوضینه آذربایجان خالقی‌نین آدی ایله باغلی "تورک" سؤزو ایشلدیلیردی. قزئتین مرامی اونون ۱-جی ساییندا درج ائدیلمیش پروقرام سجیه‌لی باش مقاله‌ده بئله ایفاده اولونموشدو:"'دهشتلرینه شاهید اولدوغوموز بؤیوک موحاربه بؤیوک بیر حقیقتی - عصریمیزین میلّتچی‌لیک عصری اولدوغونو ثبوت ائتدی. اؤزلری لازیمینجا بیلیب، ایستیقلال اۆچون موعین بیر ایده‌آل، مفکوره بسله‌ین میلّت، شوبهه‌سیز کی، بؤیوک بیر قووّت تشکیل ائدیر... آیری-آیری میلّتلر، بیر میلّت اولاراق یاشایا بیلمک اۆچون، هر شئیدن اوّل، اؤزلرین بیلمه‌لی، موعین فیکیر و عمللر اطرافیندا بیرلشه‌رک، بؤیوک بیر مفکوره‌یه... صاحب اولمالیدیرلار. چونکی متحّد بیر روح و موشترک بیر غایه‌یه مالیک اولمایان میلّتلرله یئنی اساسلار اوزرینده قورولاجاق حیات حسابلاشمایاجاق و بئله بیر سلاحدان محروم اولان جماعتلر کیمسه‌یه سؤز ائشیتدیره بیلمه‌یه‌جکلر'.""آچیق سؤز" قزئتینده روسیه‌ نین داخیلینده گئدن اجتماعی-سیاسی پروسه‌لر، آذربایجان حیاتی‌نین بوتون ساحه‌لر باره‌ده مونتظم صورتده معلوماتلار، دیرچلیش، موختاریت مسئله‌لرینه دایر یازیلار درج اولونور. بیرینجی دونیا محاربه‌سی‌نین گتیردیگی بلالار و دهشتلر هرطرفلی و اوبیئکتیو ایشیقلاندیریلیردی. قزئتین دولغون و رنگارنگ چیخماسیندا، مؤوضو گئنیشلیگینده ادیب، ژورنالیست و اجتماعی خادیملردن نریمان نریمانوو، احمد بیگ آغایئو، حسین جاوید، احمد جاواد، عبدالله شایق، تاغی شاهبازی، یوسف وزیر چمن‌زمینلی، نجف بیگ وزیروو، عبدالرحیم بیگ حاقوئردیئو، عمر فایق نعمان‌زاده، اوزئییر بیگ حاجی‌بیگلی، صنعت‌الله عین‌الله‌یئو، عظیم‌عظیم‌زاده و ب.-‌نین بؤیوک خیدمتلری اولموشدور.